### GOVOR MINISTRA ODRŽIVOG RAZVOJA I TURIZMA PAVLA RADULOVIĆA NA OTVARANJU OSMOG MEĐUNARODNOG SIMPOZIJUMA EKOLOGA CRNE GORE

Poštovani učesnici Simpozijuma,

Dame i gospodo,

Sa zadovoljstvom sam prihvatio poziv profesora Vladimira Pešića da otvorim **Osmi međunarodni simpozijum ekologa Crne Gore**, cijenjenu multidisciplinarnu platformu, koja je okupila istraživače iz Evrope i SAD-a, kao i zainteresovane kolege iz regiona, i na kojoj se tradicionalno svakog oktobra u Crnoj Gori razmjenjuju naučna i stručna iskustva iz oblasti fundamentalne i primijenjene ekologije i zaštite životne sredine. Dozvolite mi da Vas sve pozdravim i poželim dobrodošlicu u Crnu Goru.

Ovogodišnji Simpozijum se održava u momentu kada su Crnoj Gori glas nauke i struke i pozitivna međunarodna iskustava i prakse više nego ikada potrebni u oblasti životne sredine, a u svjetlu sve glasnijih s vremena na vrijeme nedovoljno argumentovanih zahtjeva usmjerenih ka donosiocima odluka u ovoj oblasti. Iz tog razloga, i institucionalno i lično, podržavam kolege biologe u njihovom naučnom radu i pozivam ih da istraju na putu nauke i znanja, jer njihov rad i zalaganje za nauku samo može da donese dobre rezultate za našu državu.

Crna Gora je nedavno obilježila 28. godina od proglašenja ekološkom državom. Deklaracija o ekološkoj državi bila je polazna tačka savremenog razvoja Crne Gore i to opredjeljenje je podrazumijevalo da pitanje životne sredine postane jedan od fundamentalnih prioriteta budućeg održivog razvoja. Od te davne 1991. godine koja će biti početak jednog veoma bolnog i teškog poglavlja, do danas Crna Gora je prešla dug i dinamičan razvojni put. Podsjetiću da je samo u posljednjih 10 godina, normativni, strateški i institucionalni okvir značajno promijenjen i usklađen sa evropskim standardima. Doneseno je oko 70 zakona harmonizovanih sa EU propisima, preko 300 podzakonskih akata i 20 Strategija koje uređuju sektorske politike iz oblasti životne sredine, a potvrđeno je i oko 50 međunarodnih sporazuma.

Nego šta bi bili zakoni da ne djelujemo konkretno na terenu? Svjesni smo da je adekvatna ekološka infrastruktura preduslov ukupnog razvoja, zato smo fokus stavili na izgradnju modernih postrojenja za upravljanje otpadnim vodama i otpadom. Takođe, tu je i izgradnja savremene vodovodne i kanalizacione mreže u svim crnogorskim gradovima.

Trenutno, mreža izgrađene infrastrukture u oblasti upravljanja otpadom obuhvata:

* 2 regionalne deponije neopasnog otpada (u Podgorici i Baru),
* 3 reciklažna centra (Podgorica, Herceg Novi i Žabljak),
* 4 postrojenja za obradu otpadnih vozila (2 u Podgorici, po jedno u Nikšiću i Cetinju),
* 3 transfer stanice (u Kotoru, Tivtu i Herceg Novom),
* 1 postrojenje za tretman bio-otpada (u Kotoru),
* 8 reciklažnih dvorišta (6 u Podgorici, po jedno u Herceg Novom i Kotoru),
* 2 postrojenja za obradu medicinskog otpada (u Beranama i Podgorici),
* 1 postrojenje za tretman procjednih voda na deponiji „Livade“ u Podgorici.

Kroz donošenje Nacionalne strategije upravljanja otpadom do 2030. i inoviranog Državnog plana, definisani su modaliteti upravljanja otpadom za čitavu teritoriju Crne Gore, uspostavljanjem četiri veća centra: u Podgorici, Baru, Nikšiću i Bijelom Polju. Takođe, u toku je nastavak aktivnosti na realizaciji projekata koji se tiču izgradnje reciklažnih dvorišta u nekoliko crnogorskih opština, kao i novog Centra za upravljanje otpadom u opštini Bijelo Polje i reciklažnog centra i kompostane u opštini Bar.

Pored završene sanacije neuređenog odlagališta „Čarkovo polje“ na Žabljaku, „Vrtijeljka“ na Cetinju, „Vasove vode“ u Beranama i „Zauglina“ u Šavniku, planirano je da se sanacije neuređenog odlagališta „Ćafe“ u opštini Bar i odlagališta „Komarača“ u opštini Plav završe tokom 2020. godine.

Takođe, pored 10 izgrađenih i funkcionalnih postrojenja za prečišćavanje otpadnih voda u Podgorici, Nikšiću, Budvi, Herceg Novom, zajedničkom postrojenju Kotor-Tivat, Mojkovcu, Žabljaku, Šavniku, Pljevljima, Beranama, kao i nekoliko manjih postrojenja za prečišćavanje koja povremeno rade (Virpazar, Rijeka Crnojević, Jaz), kao i nekih koja su u završnoj fazi izgradnje (Vranjina), u toku je realizacija ugovora za projektovanje i izgradnju PPOV-a u: Andrijevici, Petnjici i Danilovgradu. Ugovoren je i finansijski aranžman za izgradnju novog PPOV-a u Podgorici sa kolektorskim sistemom i sistemom za tretman kanalizacionog mulja, jer postojeće postrojenje funkcioniše smanjenim kapacitetom u odnosu na stvarne protrebe.

Pored svega ovoga, a poučeni dobrim primjerom sanacije jalovišta rudnika olova i cinka u Mojkovcu, Vlada je u oktobru 2014. potpisala sa Svjetskom bankom Ugovor o zajmu vrijednosti €50 miliona za realizaciju projekta „Upravljanje industrijskim otpadom i čišćenje“, sa zadatkom sanacije 4 crne ekološke tačke: Kombinat aluminijuma Podgorica, Termoelektrana Pljevlja, Rudnik „Šuplja stijena“ i Brodogradilište Bijela. Radovi na remedijaciji lokacije Bijela, a koji otvaraju vrata za valorizaciju ovog prostora i privlačenje kvalitetnih investicija, uveliko su u toku, dok su radovi na lokacijama TE Pljevlja i Rudnik „Šuplja stijena“ započeti.

Na samom kraju, za razliku od prošle godine, ovogodišnji međunarodni simpozijum ekologa Crne Gore održava se sa otvorenim Poglavljem 27-životna sredine i klimatske promjene u pregovorima sa Evropskom unijom. U pitanju je Poglavlje koje je, po mnogim parametrima, ali prvenstveno po empirijskom iskustvu novih država članica iz ranijih talasa proširenja, jedno od najtežih i finansijski najzahtjevnijih u pregovaračkom procesu. Takođe, naš ponos predstavlja i stavljanje ulcinjske Solane na ramsar listu zaštićenih močvarnih područja na čemu smo radili godinama.

Uvažene dame i gospodo,

Jedna od najsloženijih dilema danas na globalnom nivou jeste kako naći ravnotežu između dva cilja: bržeg ekonomskog razvoja i očuvanja životne sredine? Mi smo u Crnoj Gori, kao državi oslonjenoj na modelu održivog razvoja i u kojoj je 13% teritorije zaštićeno, sa nekoliko međunarodno zaštićenih lokaliteta, svjesni tog izazova. Na maloj teritoriji od nepunih 14.000 km2, čijih je 70 odsto prekriveno šumom, osmišljavamo modele koji će voditi uspostavljanju održivog balansa između ovih ciljeva. Da bi ih ostvarili, moramo razvijati i razmjenjivati iskustva i dobre prakse sa državama iz regiona i šire, jer zaštita životne sredine nije samo naš radni zadatak, već borba da živimo zdravije i kvalitetnije.

Želim vam prijatan boravak u Crnoj Gori, kao i uspješan rad Simpozijuma.

Hvala Vam na pažnji.